ओडिशा में कोरोना वायरस के 1470 नए केस, 12 और मरीजों की मौत
ओडिशा में कोरोना वायरस संक्रमण के 1,470 नए मामले सामने आए और कोविड-19 से 12 और मरीजों की मौत हो गई।
भुवनेश्वर: ओडिशा में कोरोना वायरस संक्रमण के 1,470 नए मामले सामने आए और कोविड-19 से 12 और मरीजों की मौत हो गई। इसके साथ ही संक्रमण के कुल मामलों की संख्या बढ़कर 2,90,116 हो गई और मृतकों की संख्या 1,320 पर पहुंच गई। स्वास्थ्य विभाग के एक अधिकारी ने यह जानकारी दी। सभी 30 जिलों में सामने आए संक्रमण के नए मामलों में से 853, विभिन्न पृथक-वास केंद्रों के थे और बाकी स्थानीय तौर पर संक्रमितों के संपर्क में आए लोगों के थे। अधिकारी ने बताया कि खुर्दा जिले में सर्वाधिक 170 मामले सामने आए। उन्होंने कहा कि कटक में 126 और सुंदरगढ़ में 112 नए मामले सामने आए। स्वास्थ्य एवं परिवार कल्याण विभाग ने ट्वीट किया, “अस्पताल में भर्ती कोविड-19 के 12 मरीजों की दुखद मौत हो गई है।” ओडिशा में अभी कोविड-19 के 14,905 मरीज उपचाराधीन हैं और अब तक 2,73,838 मरीज ठीक हो चुके हैं। अधिकारी ने बताया कि राज्य में संक्रमण की दर 6.37 प्रतिशत है।वहीं, पूरे देश की बात करें तो कोरोना वायरस के रोजाना पूरे देश में आने वाले मामले लगातार कम हो रहे हैं लेकिन देश की राजदानी दिल्ली में जिस तरह से कोरोना मामलों में बढ़ोतरी हो रही है वह एक चिंता का विषय बन चुका है। पिछले 24 घंटों के दौरान देश में अधिकतर राज्यों में कोरोना वायरस के मामले कम हुए देश के कुछ हिस्सों में कोरोना वायरस के मामले  बढ़ने लगे हैं और सबसे ज्यादा बढ़ोतरी दिल्ली में ही हुई है।केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटों के दौरान दिल्ली में कोरोना वायरस के एक्टिव मामलों में 1574 की बढ़ोतरी हुई है। देश के किसी भी राज्य या शहर में पिछले 24 घंटों के दौरान कोरोना के एक्टिव मामलों में इतनी बढ़ोतरी नहीं हुई है।  24 घंटों के दौरान दिल्ली में रिकॉर्ड 5891 केस सामने आए हैं और 4433 लोग ठीक होकर गए हैं जबकि 27 लोगों की जान भी गई है, ऐसे में कोरोना के एक्टिव मामले 1574 बढ़कर 30954 हो गए हैं।हालांकि पूरे देश के आंकड़ों को देखें तो एक्टिव केस लगातार घट रह हैं, केंद्रीय स्वास्थ्य मंत्रालय के आंकड़ों के मुताबिक पिछले 24 घंटों के दौरान देशभर में कोरोना वायरस के 48268 नए मामले सामने आए हैं और अब देश में कुल कोरोना वायरस मामलों का आंकड़ा 81,37,149 तक पहुंच गया है। हालांकि इसमें अधिकतर संख्या ठीक हो चुके लोगों की है।केंद्रीय स्वास्थ्य मंत्रालय के मुताबिक शुक्रवार सुबह तक देशभर में कोरोना वायरस से ठीक हो चुके मामलों का कुल आंकड़ा 74,32,829 दर्ज किया गया है। स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस से 59454 लोग ठीक हुए हैं। देश में कोरोना वायरस की रिकवरी की दर बढ़कर 91.34 प्रतिशत हो गई है।देश में कोरोना वायरस से लोग अब तेजी से ठीक होने लगे हैं और नए मामले कम आ रहे हैं और यही वजह है कि देश में कोरोना वायरस के एक्टिव मामलों का ग्राफ लगातार नीचे आ रहा है। पिछले 24 घंटों के दौरान देशभर में कोरोना वायरस के एक्टिव मामलों में 11737 की कमी आई है और अब देश में कोरोना वायरस के एक्टिव मामलों का आंकड़ा 6 लाख से नीचे आकर 582649 रह गया है जो कुल कोरोना वायरस मामलों का सिर्फ 7.16 प्रतिशत है।कोरोना की वजह से जान गंवाने वालों के आंकड़े में भी पहले के मुकाबले गिरावट दर्ज की गई है। स्वास्थ्य मंत्रालय के मुताबिक पिछले 24 घंटों के दौरान देशभर में कोरोना की वजह से 551 लोगों की जान गई है। अबतक देशभर में यह जानलेवा वायरस कुल 121641 लोगों की जान ले चुका है।हालांकि कोरोना के लगातार घट रहे एक्टिव मामलों के बावजूद सरकार कोरोना को हल्के में नहीं ले रही है और लगातार टेस्टिंग को बढ़ाया जा रहा है। पिछले 24 घंटों के दौरान देशभर में कोरोना वायरस के 10.67 लाख से ज्यादा टेस्ट हुए हैं और देश में कुल कोरोना टेस्टिंग का आंकड़ा 10.87 करोड़ को पार कर गया है।